(ສພຊ) ການພົບປະລະຫວ່າງທ່ານ ປອ. ໄຊສົມພອນ ພົມວິຫານ, ປະທານສະພາແຫ່ງຊາດ ແຫ່ງ ສປປລາວ ແລະ ທ່ານ ຮີໂລຢູກິ ໂຮໂຊດາ (Hiroyuki Hosoda) ປະທານສະພາຜູ້ແທນຣາສະດອນ ແຫ່ງ ປະເທດຍີ່ປຸ່ນ ໄດ້ມີຂຶ້ນໃນວັນທີ 27 ເມສາ 2022 ຜ່ານລະບົບວີດີໂອທາງໄກ ໂດຍມີທ່ານ ສັນຍາ ປຣະເສີດ ປະທານກຳມາທິການການຕ່າງປະເທດ, ທ່ານ ນາງ ທຸມມາລີ ວົງພະຈັນ ປະທານກຳມາທິການວັດທະນະທຳ-ສັງຄົມ ສະພາແຫ່ງຊາດລາວ ພ້ອມດ້ວຍທ່ານຮອງລັດຖະມົນຕີກະຊວງການຕ່າງປະເທດ ແລະ ພາກສ່ວນກ່ຽວຂ້ອງຂອງທັງສອງຝ່າຍ ເຂົ້າຮ່ວມຢ່າງພ້ອມພຽງ.
ໃນການພົບປະຄັ້ງນີ້, ສອງຝ່າຍ ໄດ້ກ່າວຕ້ອນຮັບເຊິ່ງກັນ ແລະກັນ ຢ່າງເປັນທາງການ ໂດຍທ່ານ ປອ. ໄຊສົມພອນ ພົມວິຫານ ໄດ້ສະແດງຄວາມປິຕິຍິນດີ ແລະ ພາກພູມໃຈທີ່ໄດ້ມີໂອກາດພົບປະກັບທ່ານ ຮີໂລຢູກິ ໂຮໂຊດາ ພ້ອມດ້ວຍຄະນະ ໂດຍຜ່ານລະບົບວີດີໂອແບບທາງໄກ ເຊິ່ງເປັນການພົບປະກັນຄັ້ງທໍາອິດ ໃນຖານະເປັນປະທານສະພາແຫ່ງຊາດ. ໃນການພົບປະທ່ານປະທານສະພາແຫ່ງຊາດລາວ ໄດ້ຕີລາຄາສູງຕໍ່ການພົວພັນຮ່ວມມື ລະຫວ່າງ ລາວ-ຍີ່ປຸ່ນ ທີ່ໃຫ້ການຊ່ວຍເຫລືອແກ່ ສປປ ລາວ ໃນໄລຍະຜ່ານມາ ເຊິ່ງໄດ້ປະກອບສ່ວນອັນສໍາຄັນ ໃນການພັດທະນາເສດຖະກິດ-ສັງຄົມຂອງປະເທດຊາດ. ພ້ອມນັ້ນ, ທ່ານ ຍັງໄດ້ຕີລາຄາສູງຕໍ່ການພົວພັນຮ່ວມມືຂອງສອງອົງການນິຕິບັນຍັດລາວ-ຍີ່ປຸ່ນ ເຫັນວ່າ: ໄດ້ຮັບການເສີມຂະຫຍາຍຢ່າງບໍ່ຢຸດຢັ້ງ ສະແດງອອກ ມີການໄປມາຫາສູ່ ແລະ ແລກປ່ຽນຄະນະຜູ້ແທນນຳກັນຢ່າງເປັນປົກກະຕິ. ອັນພົ້ນເດັ່ນ ແມ່ນການຢ້ຽມຢາມສັນຖະວະໄມຕີປະເທດຍີ່ປຸ່ນ ຢ່າງເປັນທາງການ ຂອງທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດແຫ່ງ ສປປ ລາວ ໃນເດືອນມີນາ 2019 ແລະ ເດືອນທັນວາ 2019 ທ່ານ ໂອກາວະ ໂຕຊິໂອະ ຮອງປະທານສະພາສູງຍີ່ປຸ່ນ ໄດ້ມາຢ້ຽມຢາມຢ່າງເປັນທາງການຢູ່ ສປປລາວ.
ສອງອົງການນິຕິບັນຍັດ ກໍຄືຄະນະມິດຕະພາບລັດຖະສະພາລາວ-ຍີ່ປຸ່ນ, ຍີ່ປຸ່ນ-ລາວ ໃນໄລຍະຜ່ານມາ ກໍໄດ້ມີການແລກປ່ຽນການຢ້ຽມຢາມ ແລະ ຖອດຖອນບົດຮຽນ ເຊິ່ງກັນ ແລະ ກັນ ເຊິ່ງເປັນກົນໄກໜຶ່ງ ເພື່ອຊຸກຍູ້ ສົ່ງເສີມການພົວພັນຮ່ວມມືຂອງສອງອົງການນິຕິບັນຍັດ. ໃນປີ 2018, ປະທານຄະນະມິດຕະພາບລັດຖະສະພາຍີ່ປຸ່ນ ໄດ້ມາຢ້ຽມຢາມ ສປປລາວ, ພິເສດ ແມ່ນລັດຖະບານຍີ່ປຸ່ນ ໄດ້ປະດັບຫລຽນໄຊ ອາທິດອຸໄທ ດາວຄຳ ດາວເງິນ ຂອງເຈົ້າຈັກກະພັດຍີ່ປຸ່ນ (Order of the Rising Sun, Gold and Silver Star) ເຊິ່ງເປັນຫລຽນລະດັບຊາດ ສອງໜ່ວຍ ໃຫ້ແກ່ຄະນະມິດຕະພາບລັດຖະສະພາລາວ-ຍີ່ປຸ່ນ ສະພາແຫ່ງຊາດລາວ ໃນຊຸດທີ VII ແລະ ຊຸດທີ VIII ເປັນການສະແດງເຖິງການໃຫ້ຄວາມສຳຄັນ ຂອງລັດຖະບານຍີ່ປຸ່ນ ຕໍ່ວຽກງານຂອງຄະນະມິດຕະພາບ ລັດຖະສະພາ ລາວ-ຍີ່ປຸ່ນ ກໍຄື ສະພາແຫ່ງຊາດລາວ.
ທ່ານປະທານສະພາຜູ້ແທນຣາສະດອນຍີ່ປຸ່ນ ສະແດງຄວາມຊົມເຊີຍ ແລະ ເຫັນດີຕໍ່ຄໍາເຫັນຂອງປະທານສະພາແຫ່ງຊາດລາວ ທີ່ໄດ້ຕີລາຄາ ການພົວພັນຮ່ວມມືຂອງສອງປະເທດ ກໍຄືຂອງສອງອົງການນິຕິບັນຍັດລາວ-ຍີ່ປຸ່ນ. ຝ່າຍຍີ່ປຸ່ນ ກໍໄດ້ຕີລາຄາ ແລະ ມີຄໍາເຫັນແລກປ່ຽນຕໍ່ການພົວພັນ ແລະ ຮ່ວມມື ລະຫວ່າງ ສອງອົງການນິຕິບັນຍັດ ໃນໄລຍະຜ່ານມາ ແລະ ທິດທາງການຮ່ວມມືໃນຕໍ່ໜ້າ, ສະເໜີໃຫ້ທຶນການສຶກສາແກ່ພະນັກງານພາກເອກະຊົນຂອງລາວ ມາສຶກສາຕໍ່ຢູ່ປະເທດຍີ່ປຸ່ນ ແລະ ບາງບັນຫາໃຫ້ແກ່ຝ່າຍລາວ ພິຈາລະນາ, ຮ່ວມມື ແລະ ສະໜັບສະໜູນ ຕໍ່ປະເທດຍີ່ປຸ່ນ. ພ້ອມກັນນີ້, ທ່ານປະທານສະພາຜູ້ແທນຣາສະດອນຍີ່ປຸ່ນ ໄດ້ຮັບເອົາການເຊື້ອເຊີນຂອງທ່ານປະທານສະພາແຫ່ງຊາດລາວ ແລະ ຈະສັບຊ້ອນເວລາມາຢ້ຽມຢາມລາວ ຕາມຄວາມເໝາະສົມ.
ໂອກາດດັ່ງກ່າວ, ທັງສອງຝ່າຍ ຍັງໄດ້ປຶກສາຫາລືຮ່ວມກັນຕໍ່ທິດທາງການພົວພັນຮ່ວມມື ລະຫວ່າງ ສອງປະເທດລາວ-ຍີ່ປຸ່ນ ໂດຍສະເພາະແມ່ນການເສີມຂະຫຍາຍສາຍພົວພັນຮ່ວມມື ລະຫວ່າງ ສອງອົງການນິຕິບັນຍັດ, ສືບຕໍ່ແລກປ່ຽນວັດທະນະທໍາຮີດຄອງປະເພນີອັນດີງາມຂອງສອງປະເທດ, ການໄປມາຫາສູ່ ລະຫວ່າງ ປະຊາຊົນດ້ວຍກັນ, ຊຸກຍູ້ ສົ່ງເສີມນັກທຸລະກິດຍີ່ປຸ່ນ ມາລົງທຶນຢູ່ລາວ ແລະ ສືບຕໍ່ສະໜັບສະໜູນ ແລະ ຮ່ວມມືກັນ ໃນເວທີພາກພື້ນ ແລະ ສາກົນ.
ໃນຕອນທ້າຍ, ທ່ານ ປອ. ໄຊສົມພອນ ພົມວິຫານ ໃນນາມສະພາແຫ່ງຊາດ ແລະ ສະມາຊິກສະພາແຫ່ງຊາດລາວ ໄດ້ສະແດງຄວາມຂອບໃຈ ຕໍ່ປະຊາຊົນຍີ່ປຸ່ນ ກໍຄືລັດຖະບານຍີ່ປຸ່ນ ທີ່ໄດ້ໃຫ້ການຊ່ວຍເຫລືອທີ່ດີຕະຫລອດມາເວົ້າລວມ, ເວົ້າສະເພາະແມ່ນການຊ່ວຍເຫລືອຕໍ່ສະພາແຫ່ງຊາດ ຂອງອົງການນິຕິບັນຍັດຍີ່ປຸ່ນ.